"שים אצלי 700 אלף שקל – ותקבל עד חצי המלכות". זו הכותרת שפרסם השבוע אבישי גרינצייג בגלובס. הציטוט לקוח מתוך התכתבות בין מי שהיה מנכ"ל וואלה, אילן ישועה, לניר חפץ, שבזמנו היה דובר מטה ההסברה של הליכוד. ישועה, איש מכירות ממולח, ביקש מחפץ שהליכוד יקנה פרסום ב-700 אלף שקל באתר לפני הבחירות, והבטיח לו חבילת […]
"שים אצלי 700 אלף שקל – ותקבל עד חצי המלכות". זו הכותרת שפרסם השבוע אבישי גרינצייג בגלובס. הציטוט לקוח מתוך התכתבות בין מי שהיה מנכ"ל וואלה, אילן ישועה, לניר חפץ, שבזמנו היה דובר מטה ההסברה של הליכוד. ישועה, איש מכירות ממולח, ביקש מחפץ שהליכוד יקנה פרסום ב-700 אלף שקל באתר לפני הבחירות, והבטיח לו חבילת פרסום נחשקת. עסקה לגיטימית על פניו, אך לנו מפריע דווקא מקור הכסף.  לקראת סבב בחירות נוסף הדוהר אלינו בצעדי ענק, החלטנו לחזור ב#טרחנות_לשבת לכספי מימון מפלגות – מאות מיליוני שקלים העוברים במחשכים בלי אף מפלגה שמוכנה לחשוף אותם. * כספי מימון מפלגות נועדו לנתק את המפלגות מתורמים פרטיים. הכסף ניתן למפלגות מכהנות באופן שוטף, וכן עבור קמפיין בחירות על פי מספר מנדטים. רק הליכוד, על  32 המנדטים שלו, קיבל בבחירות האחרונות מעל ל-48 מיליון שקל לקמפיין, בנוסף לזכאות למימון שוטף של כ-2.8 מיליון שקל מידי חודש. הבעיה? הכסף לא שקוף!  האדם היחיד שאמור לבקר ולבחון אותו הוא מבקר המדינה. אבל נחשו מה, גם הוא לא בדק את המפלגות בשנתיים האחרונות, מאחר והח"כים דחו את הגשתם עד לשנת 2020, כי עמוס להם עם כל המערכות בחירות האלו. ובכל מקרה, גם אם המבקר יבקר, לא יהיה ניתן לדעת מי הספקים שקיבלו את הכסף, כמה קיבלו ועל מה. וכמו שבמפלגת מרצ יכולים להמשיך לעשות עסקאות עם אחיו של חבר הכנסת לשעבר עיסאווי פריג, כך חפץ יכל היה לקנות פרסום בוואלה בהינף יד. אין צורך במכרז, חסכון או דין וחשבון לציבור – הכל במחשכים ועם כסף ציבורי. כך נוהגות כל המפלגות.  אף שר לא היה סוגר מהיום למחר עסקת פרסום על סך 700 אלף שקל בלי מכרז או בקשה מסודרת לפטור ממנו. אף אחת מהשרות לא הייתה מעזה (אנו מקווים) לקנות שירותים מאחותה.  אבל במפלגות אפשר הכל – הכסף מוסתר מהציבור והפוליטיקאים יכולים לעשות איתו מה שבא להם. שלא יהיה ספק – סבב בחירות נוסף ישפוך עוד מיליוני שקלים לתוך הקופסה השחורה שנקראת מימון מפלגות – להערכתנו כ-182 מיליון נוספים. אם הפוליטיקאים רוצים אותו, שיועילו בטובם לספר לנו מה עשו איתו עד עכשיו. 